kardosdrur/scandi-wiki huggingface dataset:
Annelise Reenberg

Annelise Reenberg (født 16. september 1919 i København, død 12. december 1994 i Gentofte) var en dansk filmfotograf, filminstruktør og manuskriptforfatter.

Liv og karriere 
Annelise Reenberg blev født i København i 1919 som datter af skuespillerparret Holger Reenberg og Magda Helene Borving Eriksen Reenberg. Således var hun halvsøster til sanger Elga Olga og skuespiller Jørgen Reenberg.

Annelise Reenberg blev uddannet som teknisk fotograf på Burmeister & Wain. I 1943 blev hun fotografassistent ved Saga Studio og blev herved den første kvindelige filmfotograf i Danmark. Hendes mor introducerede hende til instruktør og direktør Poul Bang, der blev hendes læremester og senere også ægtefælle. Parret forlod i 1946 Saga Studio til fordel for Nordisk Film, hvor Annelise Reenberg fik sit gennembrud som filmfotograf i 1947 med filmen De pokkers unger. I 1949 modtog hun en Bodil som bedste filmfotograf for filmen Kristinus Bergman. Herefter vendte Annelise Reenberg og Poul Bang tilbage til Saga Studio, hvor Annelise i 1950 debuterede som filminstruktør med filmen Historien om Hjortholm. I 1953 debuterede hun som forfatter med filmmanuskriptet Ved Kongelunden skal brylluppet stå (medforfattere var John Olsen og Poul Sarauw).

Parret giftede sig den 10. maj 1967, knap to måneder før Poul Bangs død. Annelise Reenberg trak sig tilbage i 1971 og døde i Gentofte i 1994.

Filmografi 
 Kriminalassistent Bloch – 1943, fotografassistent
 Lev livet let – 1944, fotografassistent
 En ny dag gryer – 1945, fotograf
 De pokkers unger – 1947, fotograf
 For frihed og ret – 1949, fotograf
 Historien om Hjortholm – 1950, instruktør, fotograf
 Fireogtyve timer – 1951, instruktørassistent, fotograf
 Fra den gamle købmandsgård – 1951, instruktør, fotograf
 Ved Kongelunden skal brylluppet stå – 1953, manuskript
 Den gamle mølle på Mols – 1953
 Hendes store aften – 1954, manuskript, instruktør
 Bruden fra Dragstrup – 1955, manuskript, instruktør
 Kristiane af Marstal – 1956, drejebog, instruktør
 Tre piger fra Jylland – 1957
 Styrmand Karlsen – 1958, manuskript
 Baronessen fra benzintanken – 1960, instruktør
 Peters baby – 1961, instruktør
 Han, hun, Dirch og Dario – 1962, instruktør
 Venus fra Vestø – 1962, instruktør
 Frk. Nitouche – 1963, instruktør
 Alt for kvinden – 1964, instruktør
 Een pige og 39 sømænd – 1965, manuskript, instruktør
 En ven i bolignøden – 1965, instruktør
 Min søsters børn – 1966, manuskript, instruktør
 Min søsters børn på bryllupsrejse – 1967, manuskript, instruktør
 Min søsters børn vælter byen – 1968, manuskript, instruktør
 Ta' lidt solskin – 1969, manuskript, instruktør
 Hurra for de blå husarer – 1970, manuskript, instruktør
 Min søsters børn når de er værst – 1971, manuskript, instruktør

Referencer

Eksterne henvisninger 
 

 

Kvindelige filminstruktører fra Danmark
Filmfotografer fra Danmark
Personer fra København
Personer i Dansk Kvindebiografisk Leksikon
Slavs Herred

Slavs Herred var et herred i Ribe Amt. Det blev først oprettet i 1552. Tidligere hørte de to nordlige sogne, Grene og Grindsted under Tørrild Herred i Jellingsyssel, og Hegnsvig og Vorbasse sogne under Jerlev Herred i Almindsyssel. Senere kom det under Koldinghus Len (i en kort periode fra 1584 til 1593 under Bygholm Len). Fra 1662 var det under Koldinghus Amt, fra 1796 til 1799 under Vejle Amt og derefter under Ribe Amt.

I herredet ligger følgende sogne:
 Grene Sogn
 Grindsted Sogn
 Hejnsvig Sogn
 Vorbasse Sogn

Se også 
 Danmarks regioner
 Danmarks amter (1970-2006)
 Danmarks amter (1793-1970)
 Danmarks amter (1662-1793)

Kilder 
 
 Trap Danmark 4. udgave 1924
 Oluf Nielsen: Historiske Efterretninger om Slavs Herred, Kbh. 1867
 DIS-Danmark Amt-Herred-Sogn 

Herreder i Ribe Amt
Agnes Skinner

Agnes Skinner er en figur i tegnefilmserien The Simpsons. Hun er mor til rektor Seymour Skinner

Eksterne henvisninger 

Figurer i The Simpsons
Kabinecykel

En kabinecykel (også kaldet cykelbil, engelsk: Velomobile) er en cykel, der er forsynet med en kåbe eller afskærmning. Kabinecykler hører til gruppen af HPV-cykler / liggecykler.

Kabinecykler er naturligvis tungere end almindelige cykler, men kåbens lave vindmodstand gør, at kabinecykler ofte kan cykle hurtigere end selv racercykler. Sam Whittingham har både timerekorden på 84,215 km (sat den 14. august 2004), og hastighedsrekorden på 130.36 km/t, (sat den 5. oktober 2002). Disse rekorder er dog sat i modeller, som ikke er praktiske til hverdagsbrug.

Til hverdagsbrug er den store fordel ved kabinecykler, at kåben tager af for vejr og vind, og at der skal bruges færre kræfter. Samtidigt gør den siddende stilling det behageligt at cykle selv længere ture. Kabinecykler er derfor især populære til længere cykelture eller pendlerstrækninger.

Ulempen ved kabinecykler er bl.a. den tunge vægt, som gør cyklen langsommere under acceleration samt langsommere i bakket terræn. Endelig er prisen på kabinecykler relativt høj.

I Danmark har ingeniør Carl Georg Rasmussen opretholdt en fast kommerciel produktion af Leitra kabinecyklen siden 1982.

Cykeltyper
Mani (profet)

Mani (farsi مانی), (omkr. 210-276, Iran), var en religiøs lærer og grundlagde manikæismen i Persien, en gnostisk, dualistisk religion som nu anses for uddød. De oprindelige udgaver af profeten Manis skrifter er gået tabt, men store dele er bevaret i koptiske manuskripter fra Egypten og i senere manikæiske skrifter fra Kina.

Religionsstiftere
Manikæisme
Ra-ekspeditionerne

Ra-ekspeditionerne var to ekspeditioner foretaget 1969-70 af Thor Heyerdahl. Ekspeditionerne havde til formål at vise at en egyptisk/fønikisk båd af papyrus kunne have nået til Amerika.

Den første ekspedition fejlede, da båden, Ra (opkaldt efter den egyptiske solgud af samme navn), faldt fra hinanden.

Den anden ekspedition, Ra II, kom i 1970 efter 57 dages sejlads frem til Barbados.

Eksterne henvisninger 
 Thor Heyrdal Expeditions (engelsk)

Skibsekspeditioner
Thor Heyerdahl
Altona-Kieler Eisenbahn-Gesellschaft

Altona-Kieler Eisenbahn-Gesellschaft blev stiftet i december 1840 og fik 28. juni 1842 koncession på at bygge og drive en jernbane mellem Altona og Kiel. Banen blev indviet den 18. september 1844 og blev dermed det Danske Monarkis første jernbane (Christian VIII. Østersø Jernbane).

Se også 
 

Jernbaneselskaber i Tyskland
Etableret i 1840
Povl Bang-Jensen

Povl Bang-Jensen, (født 6. april 1909 i København, død 26. november 1959 i New York) var diplomat i den danske udenrigstjeneste og senere embedsmand i FN.

Bang-Jensen blev jurist i 1934 og gjorde i årene 1939-1948 tjeneste ved det danske gesandtskab i Washington, hvor han var en nær medarbejder for gesandten, Henrik Kauffmann, og derfor deltager i dennes helt usædvanlige ledelse af gesandtskabet og forholdet til USA under den 2. verdenskrig.

Efter krigen var Bang-Jensen i 1948 involveret i den såkaldte anden påskekrise, idet han havde udarbejdet en sikkerhedspolitisk analyse, der specielt omhandlede den mulige trussel om en sovjetisk besættelse af Danmark eller en tvangsmæssig oprettelse af russiske militærbaser i Danmark. Dette skete på et tidspunkt, hvor kommunisterne netop havde overtaget magten i Tjekkoslovakiet, og hvor uroligheder i Finland gav frygt for en tilsvarende udvikling der. Kauffmann sendte Bang-Jensen til Danmark for at forelægge analysen for statsminister Hans Hedtoft, og Bang-Jensen tog efterfølgende på en foredragsturné i anti-kommunistiske kredse, hvor han fremlagde en noget mere dyster udlægning af rapporten.

Dette gav anledning til stærk kritik af Bang-Jensen, som måtte tage sin afsked.

I perioden 1949-1958 var han ansat som FN-embedsmand. I 1956 gjorde han tjeneste i New York i den særlige Ungarn-afdeling, hvor han i kølvandet på opstanden i Ungarn i 1956 afhørte omkring 80 ungarske flygtninge. Da FN's generalsekretær Dag Hammarskjöld forlangte at få overdraget listen over de afhørte, nægtede Bang-Jensen at udlevere den, angiveligt af frygt for at den skulle komme kommunistiske sikkerhedstjenester i hænde og derved udsætte de flygtedes familier for repressalier. I stedet brændte Bang-Jensen listen på taget af FN-bygningen. Dette medførte, at han blev afskediget fra sin stilling.

Povl Bang-Jensen er som følge af sin holdning i denne sag særdeles velkendt i Ungarn.

I 1959 blev Bang-Jensen fundet dræbt af skud på en bænk i Alley Pond Park i New York. Han havde en pistol liggende ved siden af sig og havde forinden været forsvundet i 3 dage. Det er aldrig blevet afklaret, om der var tale om mord eller selvmord.

Litteratur 
 Bo Lidegaard: Den højeste pris : Povl Bang-Jensen og FN 1955-59 
 Bo Lidegaard: I kongens navn : Henrik Kauffmann i dansk diplomati 1919-1958 
 Nagy András: A Bang-Jensen ügy Magvető Budapest 2005,

Eksterne henvisninger 
 

Danskere i 1900-tallet
Diplomater fra Danmark
Jurister fra Danmark
Danskere i FN
Amazonair

Amazonair er et pop/rock band fra København, der er dannet af Jesper Sloth Møller og Jacob Petersen i 2001.

Bandmedlemmer:
 Jesper Sloth Møller (vokal/guitar/keys)
 Pætur Sivertsen (guitar)
 Rasmus Hecter (bas/moog)
 Jacob Petersen (trommer/kor)

Historie 
 2001 Jesper Sloth Møller (sang/guitar) og Jacob Petersen (trommer/kor) danner i en gammel bunker på Østerbro bandet Amazonair. Steffen Kruchov Madsen (bas) og Jonas Junggreen (guitar) træder kort tid efter ind i bandet. I efteråret indspillet de 4 den første demo med bl.a. sangen Amazing. 

 2002 Amazonair udvider lydbilledet med Christian Felters (keys) indtræden i bandet. Amazonairs første gig er på Gimle, Roskilde, den 29. januar. I marts vinder bandet DTUm i Rock. Præmiesum 13.000 kr. I semptember deltager bandet i Melody Maker Contest. Jonas forlader bandet i november. 

 2003 Pætur Sivertsen (guitar) fra Færøerne kommer med i bandet i starten af januar. Pætur’s første live gig med Amazonair er på The Australian Bar i København. Demo’en Dolled Up (Because Tonight og Happens) bliver indspillet i Outback studiet (Kick The Kangaroos studie/øvelokalet) i København og bliver mixet af KtK’s guiarist Søren Andersen. Lige efter indspilningen forlader Steffen bandet. 
 2004 Rasmus Hecter (bas) kommer med i bandet i marts. Rasmus’ første gig er på The Australian Bar i København. Amazonair forsøger sig også med extra korsanger, da nogle af numrene virker utroligt godt med kvindelig backing vokal – det kan f.eks. høres på numrene Because Tonight og Happens. Først var Sofie Baggøe med i bandet og da hun stoppede kom Nynne Hedal ind i billedet som korsangerinde. Selv om både Sofie og Nynne gjorde et flot stykke arbejde, var helhedsbilledet en smule forvirrende, så i 

 2005 besluttede Amazonair udelukkende at bruge kvindelig vokal i studie situationer. I maj blev ”Because Tonight” spillet på P3 i forbindelse med Starfighters konkurrencen. Amazonair kom igennem RUSK i foråret med i Plekter samarbejdet, som kastede flere koncerter udenfor København og Sjælland af sig, bl.a. Amazonair til Hede Rytmer festivallen i Silkeborg. I august indspiller Amazonair demo’en Every Day is a Miracle (Carfree, Every Day is a Miracle samt en genindspilning af Because Tonight). Kort tid efter spiller Christian Felter sin sidste koncert med bandet til Livecontest. Michael Haukelid træder ind i bandet og spiller sin første koncert på The Australian Bar, København. Efter to koncerter, melder Michael sig ud af bandet. Han når dog lige at lægge keys på de to første øvelokale indspilninger, Sweetest Sound og GetAround. 

 2006 Martin Valsted (keys) tilslutter sig den nu sammentømrede enhed der hedder AMAZONAIR. ”Because Tonight” ligger fire uger på Færøernes pendent til Tjecklisten, ”15 tær bestu”. Martins første koncert er på, traditionen tro, på The Australian Bar, København. Oktober '06: Martin forlader bandet, som nu arbejder med musikken på fuld tid. Amazonair består nu igen af Jesper, Pætur Rasmus og Jacob.

Eksterne Henvisninger 
Amazonair's officielle hjemmeside 

Rockgrupper fra Danmark
Unst

Unst er den nordligste beboede ø på Shetlandsøerne. 

Øen er 20,4 km lang og 8,5 km bred og har et areal på 12.000 hektar. Højeste punkt er det 285 m høje Saxa Vord. Øen har helt sit eget specielle præg, med panorama-kystveje, ruiner fra fortiden, sandstrande, stenede ødemarker, klipper, fugle, frugtbare enge, søer og tørvemoser. 

Som på mange andre mindre øer går befolkningstallet tilbage. 1871 2.269, 1991 1.055 og 2005 900 indb. Fiskeri, lakseopdræt, landbrug og turisme er de vigtigste erhverv.
1996 blev der med egnsudviklingsstøtte i Baltasund etableret en virksomhed, der producerer udstyr til lakse og østers-opdræt. Endvidere er der et forskningsprojekt, som forsøger at kombinere vind- og bølgeenergi. Projektet får støtte fra EU og er en vigtig milesten i forsøget på at udvikle et effektivt grønt energisystem. 

Ca. 100.000 ynglende havfugle opholder sig hver sommer i det nordlige naturreservat Hermaness, syd for fyrtårns-øen Muckle Flugga. I naturreservatet Keen of Hamara vokser planter, der ikke findes andre steder i Europa.

I Baltasound er der et turistcenter, marina, svømmehal og forretninger og i Haroldswick et fiskerimuseum. 

Øen har året rundt regelmæssig bilfærgeforbindelse. Fra Lerwick er der 45 minutters kørsel på hovedvej A970 nordpå til færgehavnen Toft og via øen Yell færge til Unst.

Eksterne henvisninger 

 Kort 
 Info 
 Foto

Øer i Shetlandsøerne
Provisorium

Provisorium (af latin, provisio = omsorg) betyder en "foreløbig ordning" eller en midlertidig lov.

Begrebet er særligt kendt i forbindelse med den danske politiker Jacob Brønnum Scavenius Estrup. Han brugte provisoriske love til at opretholde sine poster som konseilspræsident og leder af partiet Højre i den sidste halvdel af det 19. århundrede, indtil Venstre og Socialdemokratiet omsider havde nok magt og stemmer bag sig til at vælte partiet.

Se også 
 Provisorietiden

Retsvidenskab
Latinske vendinger
Mama Ocllo

I inkaernes mytologi anses Mama Ocllo for at være fertilitetens gudinde. Ifølge én legende er hun datter af Inti og Mama Quilla, og ifølge en anden er hun datter af Viracocha og Mama Cocha. Hun var søster og hustru til Manco Capac og opdagede Cusco sammen med ham. Hun lærte Inkakvinder at væve.

På Quechua staves hendes navn nogle gange Mama Uqllu. En anden translitteration er hendes navn er Mama Ogllo. Dårlig OCR har resulteret i, at følgende forkerte betegnelser også ofte ses: Mama Oello, Mama Oella, Mama Oullo og Mama Occlo.

Eksterne links 

Inkariget
Frugtbarhedsgudinder
Toga

En toga (af latin tego, "at dække") var en kappe af uld båret udenpå en tunika. I Romerriget var togaen forbeholdt voksne, mandlige borgere. Slaver og drengebørn gik kun med tunika. Ikke-borgere måtte heller ikke bære toga. Kvinder bar i stedet stola.

Kapper
Toga Vin & Ølstue

Toga Vinstue er et værtshus (med det Holberg-inspirerede kaldenavn "Det politiske kandestøberi" og lignende) i Store Kirkestræde 3 i Københavns indre by, ikke langt fra Christiansborg.

Historie

Start og tidlig historie

"Den politiske kandestøber" 
Toga er især kendt for "Toga-netværk" af yngre politikere, især dem, der i slutningen af 1980'erne og begyndelsen af 1990'erne havde været aktive i de politiske ungdomsorganisationer. Værtshuset er et meget populært tilholdssted for politikere og medlemmer af de danske ungdomspolitiske organisationer.

De unge mødtes på tværs af politiske skel og diskuterede politik og sang med på politiske sange. Der blev afholdt akustiske koncerter, hvor fx Pelle Voigt, Søren Pind og rockgruppen Free To Choose optrådte på slap line.

Nyere historie 
Stedet skiftede ejer 1. februar 2006. Hidtil var det været ejet af cand.polit Johannes Lund Petersen. I 2010 overtog Per Loft Rasmussen og Peter Frederiksen stedet. Per Loft døde i november 2013, herefter overtog Peter Frederiksen stedet alene.

Toga var et af de første værtshuse i Danmark til at acceptere kryptovalutaen Bitcoin som betalingsmiddel.

Aktiviteter 
I forbindelse med valg arrangeres der fortsat aftener med de opstillede kandidater i baren.

På Folkemødet i Allinge popper der en teltudgave af Toga Vinstue op.

Referencer

Eksterne henvisninger 
 Toga Vinstue

Indre By (København)
Værtshuse og spisesteder i København
Øl- og vinstuer
Etableret i 1920
Civil ulydighed

Civil ulydighed er et politisk virkemiddel som bruges til fredeligt at markere modstand mod specielt politiske sager ved at bryde visse love, krav og beordringer fra regeringer eller okkupationsmagter uden at gribe til fysisk vold og efterfølgende acceptere konsekvenser som blandt andet kan medføre straf i henhold til gældende love, landsforvisning (ikke i FN) og andet. 

Hvor der er en bred folkelig forståelse for emnet der kæmpes for, kan civil ulydighed blive til en egentlig politisk bevægelse, dette var tilfældet under den tyske besættelse af Danmark, da der udbrød generalstrejker i 1943 (Augustoprøret)  og 1944 (Folkestrejken (1944).

Eksempler på civil ulydighed 
 Mahatma Gandhi, som ikke brugte vold som et værktøj mod det britiske kolonistyre i tiden før Indiens selvstændighed i 1947 
 Martin Luther King brugte metoden for at skabe bedre kår og borgerrettigheder, for Afro-amerikanere i USA indtil sin død i 1968. 
 Fløjlsrevolutionen i Tjekkoslovakiet i 1989.
 Demonstrationerne på Den Himmelske Freds Plads i Beijing, Kina i 1989.
Klaus Rifbjerg, Ebbe Kløvedal Reich, Niels Skousen, Charlotte Strandgaard og Jesper Jensen røg i 1970 hash på Kulturministeriets trappe i protest mod kulturministeriets lukning af et kunstnerisk tilholdssted for den mere radikale ungdom.

Litteratur 
 Henry David Thoreau: 'Civil ulydighed' (On the Duty of Civil Disobedience; 1849).

Kilder og henvisninger

Jura
The Voice

The Voice er en kommerciel radiostation ejet af Bauer Media Danmark, et datterselskab af tyske Bauer Media Group. Bauer Media overtog radiostationen i april 2015 fra SBS Radio, som tilhørte ProSiebenSat.1 Media.

Stationen blev stiftet i 1984 af Otto Reedtz-Thott og Klaus Riskær Pedersen 
og gik i luften første gang som en lokalradio i København den 8. Juni 1984 kl. 12:00.
Blandt de første værter var Henrik Hannibal, Dan Rachlin, Miss Mia, Nick Rainer og Phillip Marco Vallentin.

Den 17. august 2004 fik The Voice sin egen tv kanal The Voice TV.

Programmer 
The Voice har altid haft morgenshows. Et af dem var Freakshowet. Programmet var specielt kendt for "Rørbomben", hvor man hver morgen kunne prøve at bilde sin mor en historie på ærmet, som Freakshowet opfandt. Hvis ens mor troede på løgnhistorien, vandt man Rørbombepakken, der typisk bestod af nogle cd'er og dvd-film.

Et andet morgenshow hed Happy og Co og var en forløber for P3s Tæskeholdet.

Morgenshowet på The Voice blev en tid bestyret af Jan Elhøj med showet Elhøj's Morgenkomplot, men grundet samarbejdsvanskeligheder valgte Elhøj at gå efter ganske få måneder.

Et andet kendt morgenshow på The Voice var "Kaos Krew" med blandt andre Uffe Holm, der var en del af morgenshowet Morgenfabrikken sammen med Mikkel Herforth og Pernille Fals Barth.

En lang række værter og personligheder har startet deres karriere på The Voice, herunder Casper Christensen, Bubber, Jakob "Kongen" Lund, Lille Lars, Morten Trøst, Lars Peter Støvring og Thomas Madvig.

The Voice er i dag en del af Bauer Media. Det danske selskab ejer også Pop FM (sammen med Berlingske Media), Radio 100, Radio Soft, Nova FM og myRock.

Kritik 
Tre radioværter på The Voice blev i 2006 dømt i Østre Landsret for medvirken til vold. Værterne havde i et radioprogram på The Voice udlovet 10.000 kr. til den lytter, der ville overfalde en bagerjomfru med en kage. Østre Landsret skærpede byrettens dom, så bøden endte med at være 10.000 kr. pr. vært. Overfaldsmanden blev også dømt.

The Voice (Tivoli) 

Hvert år afholdes The Voice koncerten i Tivoli. Koncerten byder på et show med masser af danske og internationale optrædende.

The Voice Prisen 
Radiokanalen uddeler årligt The Voice Prisen under Voice-koncerten. Der bliver givet priser i en række forskellige kategorier, og vinderne bestemmes af lytterne ved afstemning.

Hovedprisen er The Voice Prisen, mens andre priser inkluderer Årets Body Art, Årets Flirt, Årets fashionista og Årets tweet.

Frekvenser

Referencer

Eksterne henvisninger 
 The Voice
 The Voice på danskradio.dk

Etableret i 1984
Bauer Media Group
Radiostationer fra Danmark
Sky Radio

Sky Radio A/S var en dansk radiostation fra 2001 - 2005. 
Den begyndte på en lokalradiofrekvens i Farum d. 15. marts 2001. Den danske udgave bar dog ikke præg af at være produceret i Danmark, da der i starten ikke var dansk musik eller danske jingler. Stationen var inden starten i Danmark særdeles velkendt, da mange danskere havde lyttet til den hollandske udgave på hybridnettet.

Sky Radio var desuden Danmarks første landsdækkende kommercielle radio-station. 
I 2003 købte den sendetilladelsen til den femte jordbaserede FM-radiokanal, også kaldet FM5, på en auktion for en årlig betaling på 54 mio. kr. i 8 år.

Trods en omfattende relancering i april 2005, der inkluderede værter på de fleste programmer, lykkedes det ikke at få den ønskede lyttertilgang, og i november 2005 besluttede Sky Radio at indstille sine udsendelser med meldingen om, at man var uenig med Radio- og tv-nævnet i den modtagede dækning, der ifølge Sky Radios målinger kun var på 63 pct. af landet mod de lovede 78 pct. Sky Radio sendte sin sidste udsendelse d. 14. november, dagen før betalingen for stationens år 3.

Udover at tilbagelevere sendetilladelsen besluttede Sky Radio at kræve en erstatning på 200-300 millioner kroner af staten, der på den anden side mere eller mindre fastholder sit krav om betaling for hele den otte-årige periode.

I pressen er der gået spekulationer på om det i virkeligheden var Sky Radios økonomiske og lyttermæssige situation, der fik dem til at stoppe udsendelserne. Efter lukningen viste en Gallup-måling ellers at det var lykkedes radiostationen at overtage Radio 100FMs plads som Danmarks største kommercielle radiostation i måneden inden.

Sky Radio A/S var ejet af den internationale mediekoncern News Corporation med den australske mediemorgul Rupert Murdoch i spidsen og blev sendt i et lignende format i Holland og Tyskland.

Værter 
 Claudia Bækhave
 Dan Rachlin
 Eddie Michel
 Jesper Bæhrenz
 Kathrine Milberg
 Marlene Steinhauer
 Mayianne Dinesen
 Mikkel Westerkam
 Nikolaj Vraa
 Peer Kaae
 Allan Kristensen
 Steen Bostrup
 Thomas Høgh Henriksen
 Christian Gunbak Kjeldsen
 Hans Georg Møller
 Signe Krarup
 Lasse Roldkjær
 Tommy Riis

Referencer

Eksterne henvisninger 
  Sky Radio på danskradio.dk

Radiostationer fra Danmark
Etableret i 2001
Ophørt i 2005
News Corporation
Jon Iversen

Jon Wolsgaard Iversen (1. december 1889 i Sakskøbing – 17. august 1964 i København) var en dansk skuespiller, sceneinstruktør og filminstruktør.

Han debuterede på Horsens Teater og blev senere skuespiller og sceneinstruktør ved Alexandrateatret, Det Ny Teater, Dagmarteatret, Aarhus Teater, Casino, Odense Teater og Folketeatret.

Han optrådte i en række stumfilm og nåede senere at medvirke i en del spillefilm, hvor han også i mange situationer helligede sig instruktørfaget.

Filmografi 

 Hotel Paradis – 1931
 Paustians Uhr – 1932
 København, Kalundborg og - ? – 1934
 Barken Margrethe af Danmark – 1934
 Week-End – 1935
 Giftes-nej tak – 1936
 Frøken Møllers jubilæum – 1937
 Inkognito – 1937
 En ganske almindelig pige – 1940
 Familien Olsen – 1940
 Pas på svinget i Solby – 1940
 Tag til Rønneby Kro – 1941
 Frøken Vildkat – 1942
 Støt står den danske sømand – 1948
 I gabestokken – 1950
 Dorte – 1951
 Arvingen – 1954
 Far til fire på Bornholm – 1959

Som instruktør 

 Plat eller krone – 1937
 Flådens blå matroser – 1937
 Den gamle præst – 1938
 Tag til Rønneby Kro – 1941
 Tyrannens fald – 1942
 En pige uden lige – 1943
 Elly Petersen – 1944
 Stjerneskud – 1947
 De røde heste – 1950
 I gabestokken – 1950
 Mosekongen – 1950
 Hold fingrene fra mor – 1951
 Vores fjerde far – 1951
 Dorte – 1951
 Avismanden – 1952
 Ta' Pelle med – 1952
 Min søn Peter – 1953
 Det gælder livet – 1953
 Arvingen – 1954
 Tre finder en kro – 1955
 Den kloge mand (1956) – 1956
 Sønnen fra Amerika – 1957
 Det lille hotel – 1958
 Mor skal giftes – 1958
 Den rige enke – 1962
 Sikke'n familie – 1963

Eksterne henvisninger 
 
 

Skuespillere fra Danmark
Filminstruktører fra Danmark
Personer fra Sakskøbing
Personer i Kraks Blå Bog (afdøde)